Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara daitezen honako ponentzia honen barne funtzionamendurako arauak: “Enpresa pribatuen eta administrazio publikoaren artean zerbitzuak eta lanak kanpoan nahiz barruan kontratatzeko prozesuetan jarraitu beharreko zuzenbidezko prozedurak aztertzeko ponentzia, ukitutako langileen eskubideak babeste aldera". Arau horiek ponentziak berak onetsi zituen 2019ko otsailaren 20an eginiko bilkuran. Hona testua:

“**Lehena.** Sorturiko ponentziak xedetzat du enpresa pribatuen eta administrazio publikoaren artean zerbitzuak eta lanak kanpoan nahiz barruan kontratatzeko prozesuetan jarraitu beharreko zuzenbidezko prozedurak aztertzea, ukitutako langileen eskubideak babeste aldera.

• Behin txostena eginda, Legebiltzarreko Mahaiari igorriko zaio, aurkez litezkeen boto partikularrekin batera; eta Mahaiak Batzordeko kideei bidaliko die, eztabaidatu eta bozkatzeko.

**Bigarrena.** Hona ponentzia osatuko duten foru parlamentarien zerrenda:

Sergio Sayas López jauna (UPN).  
Ordezkoa: Francisco María Irízar Jáuregui jauna

Patxi Leuza García juana (Geroa Bai).  
Ordezkoa: Unai Hualde Iglesias jauna

Adolfo Araiz Flamarique jauna  
(EH-Bildu Nafarroa).  
Ordezkoa: Aranzazu Izurdiaga Osinaga andrea

Carlos Couso Chamarro jauna  
(Podemos-Ahal Dugu-Orain Bai).  
Ordezkoa: Rubén Velasco Fraile jauna

María Inmaculada Jurío Macaya andrea (PSN).  
Ordezkoa: M.ª Victoria Chivite Navascués andrea

Ana María Beltrán Villalba andrea (PPN).  
Ordezkoa: Javier García Jiménez jauna

María Luisa De Simón Caballero andrea (I-E).  
Ordezkoa: José Miguel Nuin Moreno jauna

**Hirugarrena.** Ponentziak lehendakaria hautatuko du, eta, kasua bada, ponentziako beste kide batek ordeztu ahalko du hura. Ponentziako idazkari-lanetan jardunen da ponentziari laguntzen dion legelaria, edo haren ordezkoa.

**Laugarrena.** Ponentziak boto ponderatuaren sistemaren bidez hartuko ditu erabaki guztiak. Horretarako, ponentziako eledun-kide bakoitzak bere talde parlamentarioak edo foru parlamentarien elkarteak zenbat kide dituen, horrenbeste boto edukiko ditu ponentzian.

**Bosgarrena.** Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du gaian aditu diren beste batzuk ere etor daitezen.

**Seigarrena.** Ponentziako kideen gehiengoak hala erabakitzen badu, ponentzian eginen diren agerraldiak hedabideei irekiak eta ikus-  
entzunezko bitartekoak erabiliz erretransmitituak izanen dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

**Zazpigarrena.** Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

**Zortzigarrena.** Ponentziak agindu zaion lana bukatu arte eginen du lan, eta lan hori apirilaren 1ean bukatu beharko du.

**Bederatzigarrena.** Erabaki hau Nafarroako Parlamentuko Aldizkari Ofizialean argitaratzea”.

Iruñean, 2019ko otsailaren 27an

Lehendakaria: Ainhoa Aznárez Igarza